ส่วนที่ 1

ข้อมูลสรุป (Executive Summary)

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)

บริษัท จัสมิน อินเตอร์เนชั่นแนล จำกัด (มหาชน) ก่อตั้งเมื่อวันที่ 3 ธันวาคม 2525
โดยกลุ่มที่ปรึกษาคนไทยที่มีประสบการณ์ในด้านวิศวกรรมโทรคมนาคมและการจัดการ
บริษัทได้แปรสภาพเป็นบริษัทมหาชน
และเป็นบริษัทจดทะเบียนในตลาดหลักทรัพย์แห่งประเทศไทยเมื่อปี 2537
ปัจจุบันบริษัทดำเนินธุรกิจด้านสื่อสารโทรคมนาคม และธุรกิจอื่นๆ ทั้งในนามบริษัทเอง
และร่วมลงทุนผ่านบริษัทในเครือ (Investment as a Holding Company)
โดยแบ่งสายธุรกิจตามลักษณะการดำเนินธุรกิจได้เป็น 4 ลักษณะ คือ

1. ธุรกิจด้านการให้บริการระบบโทรคมนาคมต่างๆ (Telecom Operator and Service
Providers) โดยบริษัทฯ ได้จัดตั้งให้บริษัทในเครือรับผิดชอบดำเนินการธุรกิจ มีสัดส่วนรายได้
สำหรับปี 2544 เท่ากับ 3,474.80 ล้านบาท หรือคิดเป็นร้อยละ 67.03
ของรายได้รวมของกลุ่มบริษัท ธุรกิจด้านนี้ประกอบด้วย บริษัท จัสมิน ซับมารีน เทเลคอมมิวนิเคชั่นส์
จำกัด บริษัท ไทย ลองดิสแทนส์ เทเลคอมมิวนิเคชั่นส์ จำกัด บริษัท
ไทยเทเลโฟนแอนด์เทเลคอมมิวนิเคชั่น จำกัด (มหาชน)* บริษัท อคิวเมนท์ จำกัด บริษัท
คอมพิวเนท คอร์ปอเรชั่น จำกัด บริษัท เอเซียส รีเยนแนล เซอร์วิส จำกัด และบริษัท สมาร์ท
ไฮเวย์ จำกัด

2. ธุรกิจด้านการออกแบบงานวิศวกรรม ติดตั้งอุปกรณ์โทรคมนาคม และระบบคอมพิวเตอร์
รวมทั้งการจัดจำหน่าย (System Integration and Distribution) มีสัดส่วนรายได้
สำหรับปี 2544 เท่ากับ 1,547 ล้านบาท หรือคิดเป็นร้อยละ 29.84 ของรายได้รวมของกลุ่มบริษัท
ธุรกิจด้านนี้ประกอบด้วย บริษัท จัสมิน อินเตอร์เนชั่นแนล จำกัด (มหาชน) บริษัท จัสมิน เทเลคอม
ซิสเต็มส์ จำกัด บริษัท สยามเทลเทค คอมพิวเตอร์ จำกัด บริษัท ที.เจ.พี. เอ็นจิเนียริ่ง จำกัด
และบริษัท จัสมิน สมาร์ทช็อป จำกัด

3. ธุรกิจบริการด้านอินเตอร์เนต (Internet Business) มีสัดส่วนรายได้ สำหรับปี 2544
เท่ากับ 133.90 ล้านบาท หรือคิดเป็นร้อยละ 2.58 ของรายได้รวมของกลุ่มบริษัท
ธุรกิจด้านนี้ประกอบด้วย บริษัท จัสมิน อินเตอร์เนต จำกัด บริษัท ศูนย์บริการวิทยาการ
อินเตอร์เนต จำกัด* และบริษัท จัสมิน ไซเบอร์ เวอร์ค จำกัด เป็นต้น

4. ธุรกิจอื่นๆ มีสัดส่วนรายได้ สำหรับปี 2544 เท่ากับ 28.40 ล้านบาท หรือคิดเป็นร้อยละ 0.55
ของรายได้รวมของกลุ่มบริษัท ธุรกิจด้านนี้ประกอบด้วย บริษัท จัสมิน อินเตอร์เนชั่นแนล โอเวอร์ซีส์
จำกัด บริษัท พรีเมียม เรียลเอสเตท จำกัด* เป็นต้น

สำหรับสภาพตลาดและภาวะการแข่งขันโดยรวมในธุรกิจโทรคมนาคมในปี 2544 นั้น
ลูกค้ารายย่อยและรายใหญ่ได้มีแนวโน้มที่จะนำเทคโนโลยีมาใช้เพื่อลดต้นทุนการดำเนินธุรกิจและสร้างความได้เปรียบในเชิงการแข่งขัน
ส่งผลให้ธุรกิจการบริการในด้านไอทีและสื่อสารมีแนวโน้มที่ดีขึ้นเมื่อเทียบกับปีที่ผ่านมา
อย่างไรก็ตามจำนวนผู้ประกอบการจากทั้งในประเทศและต่างประเทศยังคงมีแนวโน้มที่เพิ่มมากขึ้น
ส่งผลให้ภาวะการแข่งขันทวีความรุนแรงมากขึ้น อย่างไรก็ตาม บริษัทในเครือ
ที่ได้รับสัมปทานในบริการสื่อสารโทรคมนาคม ได้รับผลกระทบไม่มากนัก ส่วนบริษัทในกลุ่มธุรกิจอื่นๆ
ที่ได้รับผลกระทบจากภาวะการแข่งขันดังกล่าว
ต่างก็มีการปรับตัวเพื่อให้สามารถรองรับการแข่งขันอย่างต่อเนื่อง ทั้งในด้านการตลาด
การจัดหาเทคโนโลยี และบริการใหม่ๆ รวมทั้งการพัฒนาบุคลากร

นอกจากนี้ การเจรจาแปรสัญญาสัมปทานของรัฐมีความคืบหน้าน้อยมาก
เนื่องจากภาครัฐยังไม่สามารถสรุปกรอบการแปรสัญญาที่ชัดเจนได้ รวมทั้ง
กระบวนการจัดตั้งองค์กรอิสระที่จะมากำกับดูแลกิจการโทรคมนาคม ยังคงไม่แล้วเสร็จ
จะต้องดำเนินการต่อในปี 2545 ซึ่งหากการดำเนินการดังกล่าวแล้วเสร็จ
จะเพิ่มโอกาสและส่งผลกระทบต่อการดำเนินธุรกิจของบริษัทและบริษัทในเครือ

บริษัทมีนโยบายที่จะเพิ่มรายได้ของกลุ่มบริษัท
ด้วยการขยายการลงทุนในธุรกิจที่มีแนวโน้มการเจริญเติบโตสูง
สามารถเป็นที่นิยมของผู้ใช้บริการหรือผู้บริโภค อาทิ บริการรับส่งข้อมูลความเร็วสูง
บริการทางด้านอินเตอร์เนต และบริการพัฒนาซอฟต์แวร์ด้านต่างๆ

หมายเหตุ : * เป็นบริษัทร่วมของบริษัท ซึ่งมิได้นำรายได้ในปี 2544 มารวมคำนวน